ddrg/super_eurlex huggingface dataset:
KIRJALLINEN KYSYMYS E-2891/00 esittäjä(t): Stefano Zappalà (PPE-DE) komissiolle. Autostrade-yhtiö.



Virallinen lehti nro 113 E , 18/04/2001 s. 0205 - 0205



KIRJALLINEN KYSYMYS E-2891/00 esittäjä(t): Stefano Zappalà (PPE-DE) komissiolle (14. syyskuuta 2000) Aihe: Autostrade-yhtiö Italiassa Autostrade-osakeyhtiöllä on toimilupa moottoritieverkkoa koskevien julkisten palvelujen hoitamiseen lähes koko Italian alueella. Yhtiön ja moottoriteiden käyttäjien välisiä suhteita hoidetaan saman yhtiön paikallisista toimipisteistä käsin. Yhtiö tarjoaa muun muassa Viacard- ja Telepass-järjestelmiin liittyviä palveluja, jotka toteutetaan yhtiön ja asiakkaiden välisillä sopimuksilla. Kyseisiä palveluja varten asiakkaalta vaaditaan takuusumma ja yhtiön tulee voida veloittaa maksut suoraan asiakkaan tililtä. Toimiluvan haltija saattaa kuitenkin lopettaa palvelun omasta aloitteestaan käyttämättä takuusummaa tai suoraveloitusta siitä huolimatta, että asiakas täyttää asetetut ehdot. Viacard- tai Telepass-sopimuksen hankkineille asiakkaille hinta palveluista (pääsystä moottoriteille ja niiden käytöstä) on 341 % siitä hinnasta, jonka suoraan maksavat asiakkaat maksavat samoista palveluista. Voiko komissio ja erityisesti terveys- ja kuluttaja-asioista vastaava komission jäsen David Byrne kertoa, millä tavoin komissio aikoo lähestyä Italian hallitusta selvitettyään, pitävätkö yllä esitetyt asiat paikkansa taatakseen sen, että julkisia palveluja tuottavat toimilupien haltijat (kuten esimerkiksi Autostrade-osakeyhtiö) kohtelevat Euroopan unionin kansalaisia asianmukaisesti, syrjimättä ja loukkaamatta sekä avoimuuden periaatetta noudattaen? Loyola de Palacion komission puolesta antama vastaus (19. lokakuuta 2000) Komissio on pyytänyt Italian hallitusta toimittamaan lisätietoja parlamentin jäsenen mainitsemasta tilanteesta. Komissio haluaa selvittää, pitävätkö esitetyt tiedot paikkansa, ja varmistaa, ovatko toteutetut toimenpiteet yhdenmukaisia yhteisön oikeuden ja erityisesti moottoritiemaksuja ja kuluttajien suojelua koskevien säännösten ja määräysten kanssa.
KIRJALLINEN KYSYMYS E-3254/00

esittäjä(t): Salvador Garriga Polledo (PPE-DE) komissiolle

(20. lokakuuta 2000)

Aihe: EU:n tuki Euroopan diabetesliitolle

Euroopan diabetesliitto on ennaltaehkäisevää politiikkaa ajava kansalaisjärjestö. Ennaltaehkäisyn avulla voidaan hillitä sairautta, johon kuolee Euroopassa vuosittain 125 000 ihmistä.

Järjestö perustettiin Roomassa 1999. Tarkoituksena oli vastata puheenjohtaja Prodille, joka oli ilmaissut haluavansa keskustelukumppaneita kaikilta yhteiskunnan sektoreilta.

Voiko komissio ilmoittaa miten EU voi auttaa Euroopan diabetesliittoa, jonka tarkoituksena on yhdistää voimat ennen kaikkea ennaltaehkäisytyössä, sillä diabeetikkojen määrä Euroopassa on kaksinkertaistunut viimeisen kymmenen vuoden aikana?

David Byrnen komission puolesta antama vastaus

(30. marraskuuta 2000)

Komissio arvostaa terveysjärjestöjen kuten Euroopan diabetesliiton työtä. Yhteisön toiminnassa kansanterveystyön alalla on viime vuosina luovuttu sairauskeskeisestä lähestymistavasta ja on sen sijaan alettu painottaa elämäntapojen ja terveyteen vaikuttavien tekijöiden merkitystä. Yhteisön terveydenedistämisohjelma on esimerkki diabetesta ennaltaehkäisevästä työstä, sillä ohjelmasta tuetaan terveyttä edistävän liikunnan eurooppalaista verkostoa.

Äskettäin esitetty ehdotus Euroopan parlamentin ja neuvoston päätökseksi yhteisön kansanterveysalan toimintaohjelman hyväksymisestä(1) sisältää terveydenvalvontatoimia, mm. Euroopan diabetestilanteen seuraamisen. Lisäksi komission on tarkoitus hyödyntää ehdotuksessa esitettyjä mahdollisuuksia diabetekseen liittyvien toimintojen edistämiseksi. Näitä ovat esimerkiksi omahoito, aikuistyypin diabeteksen ennaltaehkäisy sekä liian myöhään tehtyjen diagnoosien ja niistä johtuvien ongelmien (näön heikentyminen ja amputaatiot) välttäminen.

Mitä tulee Euroopan diabetesliiton ja muiden järjestöjen osallistumiseen näihin toimintoihin, komissio haluaa kiinnittää arvoisan parlamentin jäsenen huomion eurooppalaisen terveysfoorumin perustamiseen, mitä on kaavailtu yllä mainittua ehdotusta edeltävässä tiedonannossa. Eurooppalaisen terveysfoorumin tulisi olla neuvoa-antava elin, ja sen pitäisi varmistaa, että yhteisön terveysstrategian päämäärät selvitetään kansalaisille ja että ne vastaavat heidän huolenaiheisiinsa. Potilasjärjestöt, terveydenhoitoalan ammattilaiset ja muut voivat osallistua terveyspolitiikan kehittämiseen ja ensisijaisten toimintojen määrittämiseen. Foorumi tarjoaa täten mahdollisuuden järjestää neuvotteluja ja esittää näkemyksiä monista eri aiheista. Komissio aikoo käynnistää myöhemmin tänä vuonna kuulemismenettelyn, jossa keskustellaan tarkemmin foorumin toiminnasta, rakenteesta ja kokoonpanosta.

Diabetestutkimusta rahoitetaan viidennestä tutkimuksen ja teknisen kehittämisen puiteohjelmasta (TTK). Teeman 1 otsikon (Elämän laatu ja luonnonvarojen hoitaminen) alla olevat tutkimuksen ja teknisen kehittämisen yleiset aiheet käsittävät seuraavien alojen tutkimusta: krooniset ja rappeutumissairaudet (erityisesti syöpä ja diabetes), sydän- ja verisuonisairaudet ja harvinaiset sairaudet.

(1) KOM(2000) 285 lopullinen.
KIRJALLINEN KYSYMYS E-2551/00 esittäjä(t): Isidoro Sánchez García (ELDR) komissiolle. Kanarian saarten itsehallintoalueelle myönnetyt Euroopan sosiaalirahaston varat.



Virallinen lehti nro 103 E , 03/04/2001 s. 0120 - 0121



KIRJALLINEN KYSYMYS E-2551/00 esittäjä(t): Isidoro Sánchez García (ELDR) komissiolle (28. heinäkuuta 2000) Aihe: Kanarian saarten itsehallintoalueelle myönnetyt Euroopan sosiaalirahaston varat Espanjaan kuuluvalle Kanarian saarten itsehallintoalueen hallitukselle on myönnetty avustuksia Euroopan sosiaalirahastossa vuosina 19931999. Onko komission tietoon tullut näiden varojen myöntämiseen tai käyttöön liittyviä laittomuuksia ja onko sille puolestaan tiedotettu siinä tapauksessa, että asiasta on tehty kannepyyntö petostentorjuntavirastolle OLAFille? Anna Diamantopouloun komission puolesta antama yhteinen vastaus kirjallisiin kysymyksiin E-2331/00 ja E-2551/00 (13. lokakuuta 2000) Komissio teki Euroopan sosiaalirahaston (ESR) varojen käyttöä koskevan tarkastuksen Kanariansaarilla viimeksi toukokuussa 1998, eikä siinä paljastunut arvoisan parlamentin jäsenen (kirjallisen kysymyksen E-2331/00 esittäjän) esille tuomia seikkoja. Komissiolle esitettyjen valitusten johdosta Euroopan petostentorjuntavirasto (OLAF) kirjoitti Espanjan viranomaisille 6. maaliskuuta 2000 ja muistutti heitä yleisesti jäsenvaltioiden tiedottamisvelvollisuudesta, josta on säädetty rakennepolitiikan rahoituksen epäsäännönmukaisuuksista ja aiheettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta 11. heinäkuuta 1994 annetussa komission asetuksessa (EY) N:o 1681/94(1). Minkäänlaista tiedotetta ei ole toistaiseksi saatu. Virasto on ilmoittanut odottavansa myös tuloksia ESR-varojen hallintaa Kanariansaarilla koskevasta tarkastuksesta, jonka Espanjan viranomaiset ovat ilmoittaneet käynnistäneensä. Komissio kiittää arvoisaa parlamentin jäsentä (kysymyksen E-2331/00 esittäjää) aineiston toimittamisesta OLAFille, joka on ilmoittanut perehtyvänsä siihen. (1) EYVL L 178, 12.7.1994.
KIRJALLINEN KYSYMYS E-2597/00 esittäjä(t): Pervenche Berès (PSE) komissiolle. EU:n ja Tunisian väliset suhteet.



Virallinen lehti nro 081 E , 13/03/2001 s. 0212 - 0212



KIRJALLINEN KYSYMYS E-2597/00 esittäjä(t): Pervenche Berès (PSE) komissiolle (1. elokuuta 2000) Aihe: EU:n ja Tunisian väliset suhteet Tunisian ihmisoikeusloukkaukset aiheuttavat suurta huolta. Kansainvälisen yhteisön, ja erityisesti Euroopan unionin velvollisuutena on kannustaa Tunisian hallitusta entistä suurempaan suvaitsevaisuuteen ja vapauksien kunnioittamiseen. Toimittaja Ben Brikin äskettäinen syömälakko toi esiin paineet, joita Tunisian demokratisoitumisen puolesta taisteleviin voi kohdistua. Viime kesäkuun 15. päivänä parlamentti hyväksyi päätöslauselman, jossa pyydettiin Tunisian hallinnon entistä suurempaa avoimuutta ja vaadittiin EU:n ja Tunisian välisen sopimuksen assosiointineuvostoa arvioimaan yhteisesti ihmisoikeuksien kunnioittamista Tunisiassa sopimuksen 2 artiklan mukaisesti. Euroopan komissio tapasi Tunisian valtuuskunnan 23. kesäkuuta 2000 assosiointikomitean puitteissa tutkiakseen EU:n ja tämän Maghreb-maan välisiä yhteistyösopimuksia. Tätä edellisenä päivänä komission jäsen Fischler keskusteli Tunisian kalastusministeri Rabahin kanssa. Näistä kahdesta tapaamisesta saatujen tietojen perusteella on ilmeistä, että niissä käsiteltiin vain taloudellisia kysymyksiä. Näiden kysymysten tärkeyttä kiistämättä kysymyksen esittäjä hämmästelee tapaamisten rajallisuutta. Taloudellisella kehityksellä on suotuisia vaikutuksia Tunisian yhteiskuntaan vain siinä tapauksessa, että se kulkee käsi kädessä todellisen demokraattisen hallinnon vakiinnuttamisen kanssa. Voiko komissio näin ollen selittää kantansa, joka on ristiriidassa assosiointisopimuksen hengen ja kirjaimen kanssa? Mihin toimiin komissio aikoo ryhtyä vastatakseen Euroopan parlamentin päätöslauselmassa 15. kesäkuuta esitettyihin vaatimuksiin? Christopher Pattenin komission puolesta antama vastaus (11. syyskuuta 2000) Suunnitellut toimenpiteet kuuluvat unionin ja Tunisian välisen assosiaatiosopimuksen täytäntöönpanoon, mistä komissio ilmoitti keskusteltaessa 15. kesäkuuta 2000 annetusta Tunisiaa koskevasta päätöslauselmasta äänestystä edeltäneessä täysistunnossa, ja nämä toimenpiteet ovat tämän päätöslauselman mukaiset. Kaksi tähän sopimukseen kuuluvaa järjestelyä eli poliittinen vuoropuhelu ja rahoitusyhteistyö, antavat ensisijaisesti mahdollisuuden lähentää sopimuskumppaneita toisiinsa. Poliittinen vuoropuhelu on jo mahdollistanut 23. kesäkuuta kokoontuneessa assosiaatiokomiteassa muun muassa näkemysten vaihdon ihmisoikeuksien kunnioittamisesta. Osana rahoitusyhteistyötä on käynnistetty neuvottelut kahdesta tukiohjelmasta, joista toinen on tarkoitettu hallituksesta riippumattomien järjestöjen ja toinen viestintävälineiden hyväksi.
KIRJALLINEN KYSYMYS E-2265/00 esittäjä(t): Nirj Deva (PPE-DE) komissiolle. AKT-valtiot.



Virallinen lehti nro 053 E , 20/02/2001 s. 0203 - 0203



KIRJALLINEN KYSYMYS E-2265/00 esittäjä(t): Nirj Deva (PPE-DE) komissiolle (7. heinäkuuta 2000) Aihe: AKT-valtiot Kuinka monta kokopäivätoimista EU-virkamiestä on töissä EU:n virastoissa AKT-valtioissa? Christopher Pattenin komission puolesta antama yhteinen vastaus kirjallisiin kysymyksiin E-2265/00, E-2266/00, E-2267/00 ja E-2268/00 (28. elokuuta 2000) Komissio lähettää suoraan kunnianarvoisalle jäsenelle ja parlamentin sihteeristölle pyydetyt tiedot.
KIRJALLINEN KYSYMYS E-1687/00 esittäjä(t): Jonas Sjöstedt (GUE/NGL) komissiolle. EU-standardit ja paikallinen elintarviketuotanto.



Virallinen lehti nro 089 E , 20/03/2001 s. 0073 - 0073



KIRJALLINEN KYSYMYS E-1687/00 esittäjä(t): Jonas Sjöstedt (GUE/NGL) komissiolle (29. toukokuuta 2000) Aihe: EU-standardit ja paikallinen elintarviketuotanto Eräs ICA-kauppias Torsåsissa Etelä-Ruotsissa myi keväällä 1998 paikalliselta maanviljelijältä ostamiaan munia. EU:ssa otettiin kuitenkin 1. tammikuuta 1998 käyttöön kananmunien kauppaan liittyvät standardit, joiden mukaan munat, joita paikalliset tuottajat eivät itse pysty läpivalaisemaan ja pakkaamaan, on toimitettava hyväksyttyyn munapakkaamoon. Toisin sanoen Torsåsin ICA-kauppias ei enää voinut myydä paikallisten tuottajien munia. Munat piti sen sijaan kuljettaa pakattaviksi 250 kilometrin päähän Hässleholmiin ja sitten taas takaisin pakkauksissaan. Tämä on este paikallisen elintarviketuotannon kehittymiselle. Mitä mieltä komissio on asiasta? Onko myymälöissä myytävien munien oltava hyväksyttyjen pakkaamojen läpivalaisemia ja pakkaamia? Franz Fischlerin komission puolesta antama vastaus (20. heinäkuuta 2000) Tietyistä munien kaupan pitämisen vaatimuksista 26. kesäkuuta 1990 annettua neuvoston asetusta (ETY) N:o 1907/90(1) sovelletaan Ruotsissa 1. tammikuuta 1998 alkaen. Asetuksessa säädetään, että munia ei saa pitää kaupan, jolleivät ne täytä asetuksen vaatimuksia. Vaatimusten mukaan munat on luokiteltava laadun perusteella ja A-luokan munat myös painon perusteella. Ainoastaan pakkauskeskukset voivat luokitella munia, ja tuottajat voivat toimittaa munia ainoastaan keräilijöille, pakkauskeskuksille, tietyille tukkukaupoille ja teollisuudelle. Komissio varmistaa näin ollen, että jotta laadukkaiden munien toimitukset kuluttajille voidaan taata, viljelijät eivät voi myydä munia suoraan tilalta vähittäiskauppoihin ilman, että munat valaistaan ja luokitellaan pakkauskeskuksessa. Arvoisan parlamentin jäsenen Etelä-Ruotsin osalta mainitseman tapauksen suhteen voidaan todeta, että Ruotsin maatalousviraston mukaan Torsåsin ympäristössä on 150 kilometrin säteellä noin 20 pakkauskeskusta, joista osa sijaitsee paljon tätä lähempänäkin. Lisäksi tuottajat voidaan hyväksyä pakkauskeskuksiksi, jos niiden tilat ja tekniset laitteet munien valaisua ja luokitusta varten vastaavat munien kaupan pitämistä koskevissa yleisissä vaatimuksissa vahvistettuja edellytyksiä. (1) EYVL L 173, 6.7.1990.
KIRJALLINEN KYSYMYS E-1208/00 esittäjä(t): Anna Karamanou (PSE) neuvostolle. Kolmentoista Iranin juutalaisen vaino.



Virallinen lehti nro 081 E , 13/03/2001 s. 0021 - 0021



KIRJALLINEN KYSYMYS E-1208/00 esittäjä(t): Anna Karamanou (PSE) neuvostolle (27. huhtikuuta 2000) Aihe: Kolmentoista Iranin juutalaisen vaino Kolmetoista Iranin juutalaista on nyt ollut noin vuoden ajan vangittuna Iranissa ilman oikeudenkäyntiä vakoilusta syytettynä. Vangitut elävät epäinhimillisissä oloissa ja heitä kohdellaan halventavasti päivittäin. Viimeisimpien tietojen mukaan useimmilla heistä ei ole ollut mahdollisuutta valita puolustuksen edustajaa 13. huhtikuuta järjestettävää oikeudenkäyntiä varten. Kun otetaan huomioon Euroopan unionin ja Iranin välinen kriittinen vuoropuhelu, kysyn neuvostolta, mihin toimiin se aikoo ryhtyä varmistaakseen, että oikeudenkäynnistä tulee puolueeton ja avoin ja että syytetyt voivat nauttia oikeudestaan valita vapaasti puolustusasianajaja? Yhteinen vastaus kirjallisiin kysymyksiin E-1208/00 ja E-1250/00 (28. syyskuuta 2000) EU:n edustajat ja Iranin viralliset edustajat ovat keskustelleet 13 Iranin juutalaista koskevasta kysymyksestä kaikissa mahdollisissa tilaisuuksissa ja kaikilla mahdollisilla tasoilla, erityisesti Iranin ulkoministerin Kamal Kharrazin Helsinkiin syyskuussa 1999 tekemän vierailun aikana ja EU:n ja Iranin välisessä vuoropuhelukokouksessa joulukuussa. Vastauksena näihin vetoomuksiin sekä EU:n jäsenvaltioiden esittämiin vetoomuksiin, Iranin hallitus vakuutti useaan otteeseen Euroopan unionille, että pidätetyille juutalaisille järjestettäisiin oikeudenmukainen ja avoin oikeudenkäynti. Huhtikuussa juuri ennen oikeudenkäynnin aloittamista Euroopan unioni ilmoitti uudelleen Iranin viranomaisille, miten merkittävän se katsoo tämän asian olevan ja muistutti Iranin oikeudenkäynnin kulkua koskevista sitoumuksista. Euroopan unioni panee huolestuneena merkille Shirazin vallankumoustuomioistuimen päätöksen. Se on myös pettynyt oikeudenkäynnin järjestämisestä suljetuin ovin Iranin viranomaisten antamista vakuutteluista huolimatta. Euroopan unioni korostaa, että päätöksestä voidaan valittaa. Euroopan unioni pitää tapausta erittäin tärkeänä ja toivoo, että muutoksenhakutuomioistuin käsittelee päätökset uudelleen. Euroopan unioni aikoo jatkossakin ilmaista Iranin viranomaisille huolestuneisuutensa tapauksen johdosta.
KIRJALLINEN KYSYMYS E-2121/00 esittäjä(t): Camilo Nogueira Román (Verts/ALE) komissiolle. Galicialaisten omistamat argentiinalaiset kalastusalukset.



Virallinen lehti nro 089 E , 20/03/2001 s. 0154 - 0154



KIRJALLINEN KYSYMYS E-2121/00 esittäjä(t): Camilo Nogueira Román (Verts/ALE) komissiolle (30. kesäkuuta 2000) Aihe: Galicialaisten omistamat argentiinalaiset kalastusalukset Eurooppalaisten ja tässä tapauksessa galicialaisten omistuksessa olevien yhtiöiden argentiinalaisilla aluksilla on tunnetusti vaikeuksia kalastaa laillisen kotimaansa aluevesillä, sillä Argentiinan viranomaiset suosivat muita argentiinalaisaluksia. Syrjintä on aiheuttanut jo protesteja Puerto Madrynissa Patagoniassa ja Buenos Airesissa. Onko komissio valmis tekemään Argentiinan kanssa pysyvän sopimuksen, jolla suojeltaisiin investointeja ja taattaisiin galicialaisten omistuksessa olevien yhtiöiden argentiinalaisten alusten edut ja työpaikat? Franz Fischlerin komission puolesta antama vastaus (28. heinäkuuta 2000) Komission kanta Argentiinan joidenkin kalakantojen tilan vuoksi toteuttamiin suojelutoimenpiteisiin on edelleen sama. Argentiinan uusien hallintoviranomaisten kanssa viime helmikuussa käytyjen neuvottelujen yhteydessä komissio otti esiin kalastussopimuksen osana luotujen yhteisyritysten tilanteen ja pyysi joidenkin suojelutoimenpiteiden tarkistusta sopimuksen mukaisen yleisen tasapainon palauttamiseksi. Tästä syystä komissio korostaa, että neuvottelut Argentiinan viranomaisten kanssa ovat tarpeen, jotta voitaisiin selvittää nykytilanne ja päästä sellaiseen sopimukseen, jolla kalakantojen tila huomioon ottaen voidaan taata kalastussopimuksen osana perustetuille yhteisyrityksille oikeudellinen ja taloudellinen vakaus.
KIRJALLINEN KYSYMYS E-1160/00 esittäjä(t): Bart Staes (Verts/ALE) komissiolle. Valkoinen kirja elintarvikkeiden turvallisuudesta ja Euroopan elintarvikeviranomainen.



Virallinen lehti nro 053 E , 20/02/2001 s. 0088 - 0088



KIRJALLINEN KYSYMYS E-1160/00 esittäjä(t): Bart Staes (Verts/ALE) komissiolle (11. huhtikuuta 2000) Aihe: Valkoinen kirja elintarvikkeiden turvallisuudesta ja Euroopan elintarvikeviranomainen Tammikuussa 2000 ilmestyi valkoinen kirja elintarvikkeiden turvallisuudesta (KOM(1999) 719 lopull.). Luvussa 4 käsitellään Eurooppalaisen elintarvikeviranomaisen (EEV) perustamista. Luku 5 koskee elintarvikelainsäädäntöä. Komissio aikoo ehdottaa yhdistelmäainesosia koskevan niin sanotun 25 prosentin säännön poistamista (kohta 100). Komissio kiinnittää huomiota myös lisäaineiden siirtymiseen lopputuotteisiin ja allergeenien ilmoittamista pakkausmerkinnöissä, joissa nykyisin mainitaan vain ryhmänimi. 1. Aikooko komissio etukäteen tutkia ainesosien ilmoittamisen toteutettavuutta käytännössä? Jos ei aio, harkitseeko komissio mahdollisuutta ilmoittaa kaikki ainesosat? Millä perusteella komissio torjuisi kaikkien ainesosien ilmoittamisen? 2. Suunnitteleeko komissio lisäaineiden ilmoittamista pakkausmerkinnöissä sen johdosta, että lisäaineet voivat siirtyä lopputuotteisiin? Jos ei suunnittele, miksi ei? David Byrnen komission puolesta antama yhteinen vastaus kirjallisiin kysymyksiin E-1122/00, E-1127/00, E-1128/00, E-1140/00, E-1141/00, E-1142/00, E-1143/00, E-1144/00, E-1145/00, E-1146/00, E-1147/00, E-1148/00, E-1150/00, E-1151/00, E-1152/00, E-1153/00, E-1155/00, E-1156/00, E-1157/00, E-1158/00, E-1160/00, E-1161/00 ja E-1162/00 (9. kesäkuuta 2000) Arvoisan parlamentin jäsenen esiinnostamia kysymyksiä tutkitaan siten, että niiden pohjalta voitaisiin esittää lainsäädäntöehdotuksia noudattaen elintarviketurvallisuudesta annetussa valkoisessa kirjassa asetettua aikataulua. Tässä vaiheessa olisi sopimatonta ennakoida jokaisen ehdotuksen yksityiskohtia.
KIRJALLINEN KYSYMYS E-1452/00 esittäjä(t): Wolfgang Ilgenfritz (NI) komissiolle. Kilpailun vääristyminen Itävallan karjakaupan markkinoilla.



Virallinen lehti nro 081 E , 13/03/2001 s. 0042 - 0043



KIRJALLINEN KYSYMYS E-1452/00 esittäjä(t): Wolfgang Ilgenfritz (NI) komissiolle (10. toukokuuta 2000) Aihe: Kilpailun vääristyminen Itävallan karjakaupan markkinoilla Itävallan liityttyä EU:hun ovat Itävallan karjakaupan markkinoilla toimivat nk. tuottajien yhteistyöelimet (Erzeugergemeinschaften) ja niiden yhdistykset alkaneet saada kansallista tukea. Yksityinen karjakauppa jää kokonaan näiden tukien ulkopuolelle eli maataloustuotteita tuottava maanviljelijä ei saa tukea, ellei hän kuulu tuottajien yhteistyöelimeen. Yhteistyöelimet ostavat tuotteita tietyin sisäänostohinnoin ja tarjoavat niitä myyntiin näitä hintoja halvemmalla. Tästä aiheutuvat tappiot katetaan kansallisella tuella. Tuottajien yhteistyöelimet loukkaavat siis kaupankäynnin periaatteita, jolloin yksityinen karjakauppa ei voi markkinoida tuotteitaan oikeudenmukaisilla ja kilpailua edistävillä markkinoilla. Yksityisen karjakaupan kattojärjestö on antanut asiasta lausunnon (joka on toimitettu PO D:lle). Edellä mainitun johdosta kysyn seuraavaa: 1. Mitä toimia komissio aikoo toteuttaa tällaista kilpailun vääristymistä vastaan? 2. Miten komissio perustelee näkemyksensä, jos se katsoo, ettei asiassa loukata vapaan kilpailun periaatetta? Franz Fischlerin komission puolesta antama vastaus (15. kesäkuuta 2000) Toimintakustannusten kattamiseen tarkoitetut valtiontuet eivät normaalisti ole yhdenmukaisia Euroopan yhteisön perustamissopimuksen 87 ja 88 artiklan (entinen 92 ja 93 artikla) kanssa. Komissio sallii kuitenkin valtiontuen maksamisen tuottajajärjestöjen perustamiskustannuksia varten tietyin edellytyksin(1). Tukikelpoisia kustannuksia ovat ryhmän tai järjestön perustamiseen liittyvät hallinnolliset kulut. Komissio pitää tärkeänä valtiontukien väärinkäytöksistä esiintyneiden väitteiden tutkimista. Se tarvitsisi kuitenkin enemmän tietoa myönnetyistä tuista ja niistä Itävallan osavaltioista joille kyseistä tukea on myönnetty. (1) Maatalousalan valtiontukea koskevien yhteisön suuntaviivojen 10 kohta (EYVL C 28, 1.2.2000).
KIRJALLINEN KYSYMYS E-1044/00 esittäjä(t): Camilo Nogueira Román (Verts/ALE) komissiolle. Tšetšeenipakolaiset.



Virallinen lehti nro 053 E , 20/02/2001 s. 0062 - 0062



KIRJALLINEN KYSYMYS E-1044/00 esittäjä(t): Camilo Nogueira Román (Verts/ALE) komissiolle (4. huhtikuuta 2000) Aihe: Teteenipakolaiset Viime päivien lehtitietojen mukaan Inguiassa ja muissa Tetenian naapuritasavalloissa, kuten Pohjois-Ossetiassa ja Dagestanissa, on 277 100 teteenipakolaista, joista valtaosa on Inguiassa. Lisäksi 42 000 pakolaista on tilapäisillä leireillä Asinovskajassa ja Sernovodskissa Teteniassa, Groznyin länsipuolella. Mitä taloudellisia ja poliittisia käytännön toimia Euroopan unioni aikoo toteuttaa tämän järkyttävän tilanteen korjaamiseksi mahdollisimman nopeasti ja tehokkaasti? Poul Nielsonin komission puolesta antama vastaus (12. toukokuuta 2000) Komissio on jo kriisin alkuvaiheista saakka tarjonnut hätäapua vihamielisyyksiä paenneille siviileille humanitaarisen avun toimistonsa (EHCO) kautta. Komissio on Yhdistyneiden Kansakuntien pakolaispäävaltuutetun (UNCHR), Punaisen ristin kansainvälisen komitean (ICRC) ja lukuisten kansalaisjärjestöjen kanssa ohjelmaa toteuttaessaan kohdannut merkittäviä toiminnallisia rajoituksia, muun muassa avustustyöntekijöiden huomattavia turvallisuusongelmia. Komissio on kuitenkin pystynyt tarjoamaan apua monilla humanitaarisen avun osa-alueilla (elintarvikkeet, suojapaikka, kansanterveys, vesi ja hygienia sekä välttämättömyystarvikkeet. Tällä hetkellä rahoitustuki on kaikkiaan 7,4 miljoonaa euroa. Ohjelma on ennen keskittynyt pääasiassa Ingushetiaan, mutta se on kattanut myös Dagestanin ja Georgian. Nykyinen painopiste on toimien jatkaminen Teteniassa, missä toiminta keskeytettiin turvallisuussyistä marraskuussa 1999. Venäjän viranomaisten kanssa käymissään neuvotteluissa komissio puolustaa edelleen läheisessä yhteistyössä muiden kansainvälisen yhteisön jäsenten kanssa humanitaaristen toimijoiden suurta merkitystä kyseisessä hätätilassa.